Министарство заштите животне средине, на основу чл. 12. и 13. Уредбе о врсти, критеријумима, висини, елементима, условима и начину доделе подстицајних средстава оператерима који врше поновну употребу и поновно искоришћење отпада у сврху доделе подстицајних средстава у периоду од 2026 до 2028. године („Службени гласник РС”, број 49/26), члана 54. став 1. Закона о буџетском систему („Службени гласник РС”, бр. 54/09, 73/10, 101/10, 101/11, 93/12, 62/13, 63/13 - исправка, 108/13, 142/14, 68/15 - др. закон, 103/15, 99/16, 113/17, 95/18, 31/19, 72/19, 149/20, 118/21, 118/21 - др. закон, 138/22, 92/23 и 94/24), као и члана 5. став 1. тачка 1) Правилника о начину утврђивања и евидентирања корисника јавних средстава и о условима и начину за отварање и укидање подрачуна консолидованог рачуна трезора код Управе за трезор (,,Службени гласник РС”, број 11/23, 84/23 и 103/24), објављује


ЈАВНИ ПОЗИВ
ЗА ПОДНОШЕЊЕ ПРИЈАВА ЗА УЧЕШЋЕ У ПОСТУПКУ АУКЦИЈЕ
ЗА ДОДЕЛУ ПОДСТИЦАЈНИХ СРЕДСТАВА ОПЕРАТЕРИМА
КОЈИ ВРШЕ ПОНОВНУ УПОТРЕБУ И ПОНОВНО ИСКОРИШЋЕЊЕ
 ОТПАДА ЗА 2026. ГОДИНУ



1. Предмет Јавног позива

Предмет Јавног позива за подношење пријава за учешће у поступку аукције за доделу подстицајних средстава оператерима који врше поновну употребу и поновно искоришћење отпада за 2026. годину (у даљем тексту: Јавни позив) је додела подстицајних средстава оператерима, путем поступка аукције, који врше поновно искоришћење отпадних гума, отпада од електричне и електронске опреме, отпадних уља, истрошених батерија или акумулатора и отпадних возила, осим операције поновног искоришћења у енергетске сврхе у 2026. години. 
Министарство заштите животне средине (у даљем тексту: Министарство), додељује подстицајна средства у складу са одредбама Закона о контроли државне помоћи („Службени гласник РС”, број 73/19) и Уредбе о врсти, критеријумима, висини, елементима, условима и начину доделе подстицајних средстава оператерима који врше поновну употребу и поновно искоришћење отпада у сврху доделе подстицајних средстава у периоду од 2026. до 2028. године („Службени гласник РС”, број 49/26) (у даљем тексту: Уредба).


2. Корисници средстава 

На Јавни позив могу се пријавити оператери постројења за поновно искоришћење отпада који поседују важећу дозволу у складу са прописом којим се уређује управљање отпадом, односно прописом којим се уређује спречавање и контрола загађивања животне средине.

3. Расположиве квоте по врсти отпада са максималним износима подстицајних средстава

Подстицајна средства по Јавном позиву додељују се корисницима средстава у висини износа који је за ове намене опредељен у оквиру Јавног позива, и износа опредељеног Законом о буџету Републике Србије за 2026. годину („Службени гласник РС”, број 108/25), а у складу са чланом 54. став 1. Закона о буџетском систему („Службени гласник РС”, бр. 54/09, 73/10, 101/10, 101/11, 93/12, 62/13, 63/13 - исправка, 108/13, 142/14, 68/15 - др. закон, 103/15, 99/16, 113/17, 95/18, 31/19, 72/19, 149/20, 118/21, 118/21 - др. закон, 138/22, 92/23 и 94/24), и то до износа од 2.813.575.490,00 динара, , што ће представљати коначну финансијску обавезу Министарства према корисницима средстава по Јавном позиву.

Додела подстицаја вршиће се само до висине средстава опредељених у буџету Републике Србије, односно доступних на позицији предвиђеној за ове намене уколико је висина средстава мања од износа из става 1. ове тачке.
Расположиве квоте по врстама отпада и максимални износи подстицајних средстава:

1) Отпад од електричне и електронске опреме:
– Квота за обрачунски период – 25.000 t; 
– Максимални износ подстицајних средстава по јединици масе количине отпада – 24,80 динара/kg;

2) Отпадне гуме:
– Квота за обрачунски период – 35.000 t; 
– Максимални износ подстицајних средстава по јединици масе количине отпада – 15,00 динара/kg;
3) Истрошене батерије и акумулатори:
– Квота за обрачунски период – 13.000 t; 
– Максимални износ подстицајних средстава по јединици масе количине отпада – 40,00 динара/kg;

4) Отпадна уља:
– Квота за обрачунски период – 10.000 t; 
– Максимални износ подстицајних средстава по јединици масе количине отпада – 26,00 динара/kg;

5) Отпадна возила:
– Квота за обрачунски период – 25.000 t; 
– Максимални износ подстицајних средстава по јединици масе количине отпада – 30,00 динара/kg.
	
4. Документација за учествовање по Јавном позиву

Документација која се доставља уз пријаву на Јавни позив:

1. пријава за доделу подстицајних средстава попуњена на Обрасцу пријаве;
1. финансијскa понудa која се доставља у форми изјаве, потписанa од стране законског заступника или овлашћеног представника, која садржи понуђену цену и количину отпада, одвојено за сваки тип отпада, за коју се пријава подноси, а која не може бити већа од максималног капацитета израженог у дозволи из тачке 3. овог става;
1. дозвола за рад у области управљања отпадом, коју је оператеру постројења издао надлежни орган, у складу са законом;
1. важећа дозвола за сакупљање отпада или важећи уговор закључен са лицима која имају дозволу за сакупљање отпада, којим се уређује начин преузимања отпада, плаћање преко банковног рачуна и врста отпада;
1. важећи уговор закључен са оператерима којим се уређује начин предаје отпада насталог након поновног искоришћења отпада;
1. план за количине отпада које ће бити поновно искоришћене у обрачунском периоду, на основу кога ће бити вршена контрола трошења јавних средстава;
1. развојни план („бизнис план”) оператера за управљање отпадом за период од три године са посебним фокусом на сакупљачку мрежу и сортирање;
1. уверење Пореске управе да је оператер измирио све доспеле обавезе по основу јавних прихода, односно да је закључио споразум о репрограму о исплати пореског дуга, као и доказ да обавезе по репрограму о исплати пореског дуга измирује редовно, односно да нема неизмирених обавеза по репрограму о исплати пореског дуга, не старије од 15 дана од дана подношења пријаве на Јавни позив;
1. потврду да до дана објављивања јавног позива власник и одговорно лице подносиоца пријаве нису правноснажно осуђивани и да се против њих не води кривични поступак за кривична дела против животне средине, издату од стране надлежног органа;
1. потврду издату од стране надлежног привредног суда, да подносиоцу пријаве није изречена правоснажна мера забране обављања делатности у претходне две године, а до дана објављивања јавног позива, односно уколико послује краће од две године да му наведена мера није изречена за укупан период пословања;
1. финансијски инструмент обезбеђења за озбиљност понуде, у складу са чланом 4, став 1. тачка 9) Уредбе.

Уверење и потврде из става 1. тач. 8), 9), 10) из ове тачке подносиоци пријава могу доставити уз пријаву на Јавни позив, или уз пријаву треба доставити сагласност да исте Министарство прибави по службеној дужности.

Ако се пријава подноси за отпад који ће бити преузет од физичких лица, потребно је доставити и сагласност, односно одобрење јединице локалне самоуправе на чијој територији се врши сакупљање отпада који припада групи отпада број 20 – комунални отпади (кућни отпад и слични комерцијални и индустријски отпади), укључујући одвојено сакупљене фракције, у складу са прописом којим је прописана категорија, испитивање и класификација отпада.  

5. Услови за квалификацију, поступак спровођења фазе надметања и попуњавања квоте, као и критеријуми за оцењивање и рангирање финансијских понуда
Испуњеност критеријума за доделу подстицајних средстава оцењује комисија, коју посебним решењем образује министар у складу са одредбама Уредбе, прописима из области управљања отпадом и посебним прописом (у даљем тексту: Комисија).
А) Квалификација
У фази квалификације, која представља уједно и елиминациону фазу поступка аукције, врши се одабир пријављених учесника на основу испуњености следећих услова:
1. поседовања важеће дозволе у складу са прописима којима се уређује управљање отпадом, односно прописима којима се уређује спречавање и контрола загађивања животне средине, у зависности од прописа по којем је учесник дужан да исходује дозволу;
2. врсте отпада за коју се подноси пријава, односно усклађености врсте отпада са условима прописаним овим јавним позивом;
3. достављања финансијског инструмента обезбеђења за озбиљност понуде.
Испуњеност услова за квалификацију, Комисија утврђује на основу података и документације достављене уз пријаву, у складу са тачком 4. овог јавног позива.
Б) Надметање
У фази надметања поступка аукције учествују само учесници који су испунили услове квалификације.
Надметање је фаза поступка аукције у којој се учесници који су одабрани у фази квалификације својим понудама надмећу према критеријуму најниже понуђене цене у односу на максималну цену по врсти отпада.
Понуде које премашују максималну цену не разматрају се.
В) Рангирање понуда и попуњавање квоте
Учесници се после фаза квалификација и надметања, у зависности од понуде које су дали, рангирају од најниже до највише понуђене цене и по том редоследу попуњавају квоту. У случају да за расположиву квоту конкуришу два или више учесника у поступку аукције са истом понуђеном ценом, преостала квота се расподељује на те учеснике пропорционално понуђеном капацитету поновног искоришћења. По окончању спроведеног поступка аукције, Комисија сачињава ранг листу коју заједно са извештајем о спроведеном поступку доставља Министарству.
На основу ранг листе и извештаја о спроведеном поступку које сачињава Комисија, Министарство доноси решење о додељивању права на подстицај, односно решење о одбијању права на подстицај учесницима у поступку аукције.
Министарство доноси решење из претходног става ове тачке у року од 15 дана од дана достављања ранг листе за доделу подстицајних средстава са извештајем о спроведеној аукцији од стране Комисије.
Министарство објављује одлуке о спроведеној аукцији на интернет страници Министарства.
На основу решења о додељивању права на подстицај Министарство закључује уговор о додели средстава са корисницима средстава.
6. Рокови у поступку аукције
Поступак аукције спроводи се у роковима утврђеним овим Јавним позивом, Уредбом и актима Министарства донетим у поступку спровођења аукције.
Рок за подношење пријава наведен је у тачки 10. став 1. овог Јавног позива.
Након истека рока за подношење пријава, Комисија врши проверу испуњености услова за учешће у поступку аукције и спроводи фазу квалификације.
7. Финансијски инструмент обезбеђења за озбиљност понуде
Подносилац пријаве је дужан да уз пријаву на Јавни позив достави финансијски инструмент обезбеђења за озбиљност понуде.
Финансијски инструмент обезбеђења може бити достављен у облику безусловне и неопозиве банкарске гаранције или полисе осигурања за обезбеђење озбиљности понуде, којом се обезбеђује покриће ризика неиспуњења обавеза учесника у поступку аукције, издате од стране банке, односно друштва за осигурање које је овлашћено за обављање послова осигурања у Републици Србији.
Финансијски инструмент обезбеђења износи 3% вредности понуде, сагласно члану 4. став 1. тачка 9) Уредбе и мора важити најмање до окончања поступка аукције, односно до закључења Уговора о додели средстава.
Финансијски инструмент обезбеђења доставља се у оригиналу уз пријаву на Јавни позив.
Комисија проверава испуњеност услова у погледу достављеног финансијског инструмента обезбеђења у фази квалификације поступка аукције.
Пријава подносиоца који није доставио финансијски инструмент обезбеђења у складу са условима овог Јавног позива неће се разматрати.
8. Рок за реализацију плана за количине отпада које ће бити поновно искоришћене
Корисник подстицајних средстава је дужан да реализује план за количине отпада које ће бити поновно искоришћене у обрачунском периоду, који је достављен уз пријаву на Јавни позив.
Обрачунски период за који се додељују подстицајна средства је период од 15. јула 2026. године до 31. децембра 2026. године.
Контрола реализације плана за количине отпада које су поновно искоришћене врши се у складу са одредбама Уредбе, кроз периодичне контроле и контролу завршног извештаја који обухвата цео обрачунски период.
Корисник подстицајних средстава је у обавези да достави Министарству завршни извештај о количини отпада који је поновно искористио најкасније седам дана након истека обрачунског периода, у складу са одредбама Уредбе.
9. Правни лекови у поступку аукције
Против решења Министарства донетог у поступку аукције може се изјавити правно средство у складу са законом којим се уређује општи управни поступак.
Учесници у поступку аукције имају право увида у списе предмета, у складу са важећим законским прописима.
Коришћење правних средстава не утиче на обавезу учесника да поступају у складу са условима и роковима утврђеним овим Јавним позивом, осим ако је законом другачије прописано.
10. Достављање пријава
Пријаве на Јавни позив са документацијом прописаном овим Јавним позивом примају се до 6. августа 2026. године.
Пријава се подноси на прописаном Обрасцу пријаве.
Корисник средстава је у обавези да отвори посебан наменски динарски рачун код Управе за трезор, у складу са прописима којима се уређује начин утврђивања и евидентирања корисника јавних средстава, на који ће бити извршена уплата подстицајних средстава, као и да уз пријаву доставе доказ о отварању наведеног рачуна (потврду или други одговарајући документ издат од стране Управе за трезор Министарства финансија).
Пријаве се подносе у писаној форми са пратећом документацијом прописаном овим Јавним позивом и достављају се на адресу:
Министарство заштите животне средине
Омладинских бригада број 1
11070 Нови Београд
са назнаком:
„Пријава на Јавни позив за доделу подстицајних средстава оператерима који врше поновно искоришћење отпада за 2026. годину”
– НЕ ОТВАРАТИ –

НАПОМЕНА:
Неће бити узете у разматрање:
- непотпуне пријаве (пријаве уз које није достављена документација која је прописана овим јавним позивом);  
- неблаговремене пријаве; 
- неуредне пријаве (пријаве у којима се не наводе прецизне врсте и количине отпада, пријава која не садржи финансијску понуду);
- пријаве које нису у складу са условима из овог Јавног позива;
-пријава уз коју није достављен финансијски инструмент обезбеђења за озбиљност понуде;
- пријаве које садрже друге недостатке због којих није могуће утврдити стварну садржину пријаве;
- пријаве подносилаца захтева који нису измирили доспеле обавезе по основу јавних прихода, односно нису закључили споразум о репрограму, или обавезе по репрограму не измирују редовно;
- пријаве подносилаца чији су власници и одговорна лица правоснажно осуђивана или се против њих води кривични поступак за кривична дела против животне средине, или ако им је у року од две године до дана објављивања Јавног позива изречена правоснажна мера забране обављања делатности, односно за подносиоца који послује краће од две године да им је наведена мера изречена у периоду од почетка пословања.
Информације у вези овог јавног позива могу се добити на телефон  011/31-31-223.
Број: 003391141 2026 14850 007 000 401 117 
Датум: 16. јул 2026. године       
                       
